## Nuria Montes trasllada a la nova directora de l’Imserso les reivindicacions del sector per al programa 2024-2025

*** La consellera de Turisme ha mantingut una reunió amb la directora general de l’Imserso, María Teresa Sancho, en la qual també ha participat el president d’Hosbec, Fede Fuster
* Nuria Montes n’ha sol·licitat una revisió, ja que “les circumstàncies que van donar origen a este programa fa 40 anys han canviat tant des del punt de vista del major com des del punt de vista del sector turístic”**

La consellera d’Innovació, Indústria, Comerç i Turisme, Nuria Montes, ha traslladat a la nova directora general de l’Imserso, María Teresa Sancho, les reivindicacions del sector hoteler de la Comunitat Valenciana per al programa 2024-2025.

La consellera ha mantingut este dijous una reunió amb la responsable de l’Imserso, en la qual també ha participat el president de l’Associació Empresarial Hotelera i Turística de la Comunitat Valenciana (Hosbec), Fede Fuster.

Nuria Montes ha qualificat la trobada de “positiva” i ha explicat que la directora general de l’Imserso s’ha mostrat “prudent i receptiva a escoltar totes les opcions i propostes de millora” per a este programa, i també “a poder trobar dins del Govern d’Espanya una ubicació per a este programa en un departament que puga gestionar millor les seues necessitats”.

En este context, la titular de Turisme ha remarcat que “el programa de l’Imserso continua prestant una labor molt important per als majors en el concepte de vellesa activa i sociabilitat”, encara que ha sol·licitat fer-ne una revisió, ja que, segons Montes, “les circumstàncies que van donar origen a este programa fa 40 anys ara han canviat molt, tant des del punt de vista del major com des del punt de vista del sector turístic i hoteler”.

Des de l’Imserso han traslladat a la consellera que continuaran treballant en esta estratègia, encara que, segons ha explicat Nuria Montes, “la vigència de l’actual programa d’execució i la decisió de si se n’executarà alguna pròrroga o no encara no s’ha determinat, ja que depén de moltes variables”, com l’aprovació dels pressupostos generals de l’Estat “perquè hi influïx de manera decisiva comptar amb una pròrroga de pressupostos o no”.

A més, Montes ha subratllat que la segona de les variables “es troba a valorar les conseqüències que tindria, tant per als usuaris com per al sector, adjudicar una pròrroga a increment 0, que és com estava previst, mentres que l’IPC està molt per damunt del 3 %”.

Per a la titular de Turisme, “això podria suposar un forat més en la diferència entre el cost de producció i el preu que suporta el sector turístic espanyol que treballa en el programa Imserso”, per la qual cosa ha reiterat el suport del Consell al sector turístic de la Comunitat Valenciana i ha assegurat que, “des de la Generalitat, continuarem donant suport als empresaris turístics”.

Fecha: 15/02/2024